title: Europa-Parlamentets og Rådets afgørelse (EU) 2016/2371 af 14. december 2016 om yderligere makroøkonomisk bistand til Det Hashemitiske Kongerige Jordan

text:
               23.12.2016

               DA

               Den Europæiske Unions Tidende

               L 352/18

         EUROPA-PARLAMENTETS OG RÅDETS AFGØRELSE (EU) 2016/2371
   af 14. december 2016
   om yderligere makroøkonomisk bistand til Det Hashemitiske Kongerige Jordan
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 212, stk. 2,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   efter den almindelige lovgivningsprocedure (1), og
   ud fra følgende betragtninger:

               (1)

               Forbindelserne mellem Den Europæiske Union (»Unionen«) og Det Hashemitiske Kongerige Jordan (»Jordan«) udvikles inden for rammerne af den europæiske naboskabspolitik. Jordan undertegnede en associeringsaftale (2) med Unionen den 24. november 1997, som trådte i kraft den 1. maj 2002. Inden for rammerne af denne associeringsaftale har Unionen og Jordan gradvist etableret et frihandelsområde over en overgangsperiode på 12 år. Derudover trådte en aftale om yderligere liberalisering af landbrugsprodukter (3) i kraft i 2007. I 2010 indgik Unionen og Jordan et partnerskab med »avanceret status«, som indebærer et større samarbejde på flere områder. I december 2009 blev en protokol om tvistbilæggelsesordninger for handel mellem Unionen og Jordan paraferet, og den 1. juli 2011 trådte den i kraft. Den bilaterale politiske dialog og det økonomiske samarbejde er blevet videreudviklet inden for rammerne af associeringsaftalen og den fælles støtteramme, som er blevet vedtaget for perioden 2014-2017.

               (2)

               Siden 2011 har Jordan iværksat en række politiske reformer for at styrke det parlamentariske demokrati og retsstaten. Der er oprettet en forfatningsdomstol og en uafhængig valgkommission, og det jordanske parlament har vedtaget en række større love, bl.a. valgloven og loven om politiske partier samt love om decentralisering og kommuner.

               (3)

               Jordans økonomi er blevet hårdt ramt af den fortsatte regionale uro, navnlig i nabolandene Irak og Syrien. Sammen med de svagere forhold i resten af verden har den regionale uro i betydelig grad påvirket de eksterne indtægter og belastet de offentlige finanser. Turismen og de udenlandske direkte investeringer er blevet påvirket negativt, handelsruterne er blevet blokeret, og forsyningen af naturgas fra Egypten er blevet afbrudt. Samtidig er den jordanske økonomi også blevet påvirket af en betydelig tilstrømning af syriske flygtninge, som har øget presset på budgetstillingen, de offentlige tjenester og infrastrukturen

               (4)

               Siden den syriske konflikt brød ud i 2011, har Unionen erklæret sin utvetydige støtte til Jordan til at håndtere de økonomiske og sociale konsekvenser af krisen i Syrien og navnlig tilstedeværelsen af det store antal syriske flygtninge på landets område. Unionen har øget sin finansielle bistand til Jordan, styrket samarbejdet på mange områder, bl.a. inden for civilsamfundet, valgsystemet, sikkerhed, regional udvikling og sociale og økonomiske reformer. Unionen har desuden åbnet mulighed for, at Jordan kan indgå en aftale om etablering af et vidtgående og bredt frihandelsområde.

               (5)

               Som følge af de vanskelige økonomiske og finansielle forhold nåede de jordanske myndigheder og Den Internationale Valutafond (IMF) i august 2012 til enighed om et første økonomisk tilpasningsprogram, som blev støttet af en treårig standbyaftale på 2 000 mio. USD. Dette program blev afsluttet på tilfredsstillende vis i august 2015. Jordan har som led i dette program gjort markante fremskridt med den finanspolitiske konsolidering, også hjulpet godt på vej af faldet i oliepriserne, og gennemførelsen af en række strukturreformer.

               (6)

               I december 2012 anmodede Jordan Unionen om supplerende makrofinansiel bistand. Det førte til, at en afgørelse om at yde makrofinansiel bistand på 180 mio. EUR i form af lån (MFA-I) blev vedtaget i december 2013 (4). Aftalememorandummet, som indeholder de politiske betingelser for MFA-I, trådte i kraft den 18. marts 2014. Efter implementeringen af de aftalte politiske foranstaltninger blev den første rate under MFA-I udbetalt den 10. februar 2015 og den anden rate udbetalt den 15. oktober 2015.

               (7)

               Siden den syriske krise brød ud, har Unionen bevilget knap 1 130 mio. EUR til Jordan. Foruden de 180 mio. EUR under den første aftale om makrofinansiel bistand omfatter det 500 mio. EUR via det almindelige programmerede bilaterale samarbejde med Jordan finansieret over det europæiske naboskabsinstrument, omkring 250 mio. EUR fra budgettet til humanitær bistand og mere end 30 mio. EUR fra instrumentet, der bidrager til stabilitet og fred. Den Europæiske Investeringsbank har desuden stillet lån på i alt 264 mio. EUR til rådighed siden 2011.

               (8)

               Intensiveringen af den syriske krise i 2015 har påvirket Jordan betydeligt på grund af dens følger for handelen, turismen og investortilliden. Jordan blev samtidig påvirket af nedgangen i den finansielle støtte fra landene i Golfsamarbejdsrådet, som blev ramt af faldet i oliepriserne. Den økonomiske vækst er derfor atter aftaget, arbejdsløsheden er steget, og der er opstået nye behov for budgetfinansiering og ekstern finansiering.

               (9)

               I denne vanskelige situation har Unionen gentaget sit tilsagn om at støtte Jordan med håndteringen af landets økonomiske og sociale udfordringer og reformprocessen. Unionen erklærede navnlig sin støtte på konferencen »Supporting Syria and the Region«, som blev afholdt i London den 4. februar 2016, ved at afgive tilsagn om 2 390 mio. EUR i finansiel bistand i 2016-2017 til de lande, der er hårdest påvirket af flygtningekrisen, herunder Jordan. Politisk og økonomisk støtte fra Unionen til Jordans reformproces er i overensstemmelse med Unionens politik over for det sydlige Middelhavsområde, som fastsat inden for rammerne af den europæiske naboskabspolitik.

               (10)

               Efter at de økonomiske og finansielle forhold i Jordan er blevet forværret, har Jordan desuden indledt forhandlinger om en ny opfølgende aftale med IMF (IMF-programmet), som kunne tage form af en udvidet lånefacilitet (»Extended Fund Facility«) og ventes at have en varighed på tre år begyndende i anden halvdel af 2016. Det nye IMF-program vil sigte mod at afhjælpe Jordans kortsigtede betalingsbalanceproblemer og samtidig støtte gennemførelsen af solide tilpasningsforanstaltninger.

               (11)

               På grund af den forværrede økonomiske situation og de ringe udsigter anmodede Jordan i marts 2016 Unionen om yderligere makrofinansiel bistand.

               (12)

               Eftersom Jordan er omfattet af den europæiske naboskabspolitik, bør landet betragtes som berettiget til at modtage makrofinansiel bistand fra Unionen.

               (13)

               Unionens makrofinansielle bistand bør være et ekstraordinært finansielt instrument til ubunden og uspecificeret betalingsbalancestøtte, som sigter mod at dække modtagerens umiddelbare behov for ekstern finansiering, og bør understøtte gennemførelsen af et politisk program, der indeholder stærke øjeblikkelige tilpasnings- og strukturreformforanstaltninger for at forbedre betalingsbalancen på kort sigt.

               (14)

               Eftersom der stadig findes et stort residualt eksternt finansieringsgab på Jordans betalingsbalance, som overstiger de midler, der stilles til rådighed af IMF og andre multilaterale institutioner, anses Unionens makrofinansielle bistand til Jordan, i kombination med IMF-programmet, under de nuværende ekstraordinære omstændigheder for at være en hensigtsmæssig reaktion på Jordans anmodning om støtte til økonomisk stabilisering. Unionens makrofinansielle bistand vil bidrage til Jordans økonomiske stabilisering og strukturreformdagsorden, idet den udgør et supplement til midler, der stilles til rådighed under IMF's finansielle aftale.

               (15)

               Unionens makrofinansielle bistand bør sigte mod at støtte genopretningen af en bæredygtig ekstern finansieringssituation for Jordan og derved støtte landets økonomiske og sociale udvikling.

               (16)

               Fastsættelsen af beløbet for Unionens makrofinansielle bistand er baseret på en omfattende kvantitativ vurdering af Jordans residuale behov for ekstern finansiering og tager hensyn til Jordans evne til at finansiere sig selv med egne midler, navnlig med de internationale reserver, det råder over. Unionens makrofinansielle bistand bør supplere IMF's og Verdensbankens programmer og midler. Ved fastsættelsen af bistandsbeløbet er der også taget højde for den forventede finansielle støtte fra multilaterale donorer og nødvendigheden af at sikre en rimelig byrdefordeling mellem Unionen og andre donorer samt for den allerede eksisterende anvendelse af Unionens andre eksterne finansieringsinstrumenter i Jordan og merværdien af Unionens samlede engagement.

               (17)

               Kommissionen bør sikre, at Unionens makrofinansielle bistand juridisk og indholdsmæssigt er i overensstemmelse med de vigtigste principper og målene for de forskellige områder af eksterne foranstaltninger, foranstaltninger, der træffes for så vidt angår disse områder, og andre af Unionens relevante politikker.

               (18)

               Unionens makrofinansielle bistand bør understøtte Unionens udenrigspolitik over for Jordan. Kommissionens tjenestegrene og Tjenesten for EU's Optræden Udadtil bør arbejde tæt sammen under hele det makrofinansielle bistandsforløb med henblik på at koordinere og sikre sammenhæng i Unionens udenrigspolitik.

               (19)

               Unionens makrofinansielle bistand bør understøtte Jordans tilslutning til fælles værdier med Unionen, herunder demokrati, retsstat, god regeringsførelse, respekt for menneskerettighederne, bæredygtig udvikling og bekæmpelse af fattigdom, samt landets tilslutning til principperne om åben, regelbaseret og fair handel.

               (20)

               Det bør være en forudsætning for Unionens makrofinansielle bistand, at Jordan respekterer effektive, demokratiske mekanismer — herunder et parlamentarisk flerpartisystem — og retsstatsprincippet samt sikrer respekt for menneskerettighederne. De specifikke målsætninger for Unionens makrofinansielle bistand bør samtidig være at styrke effektiviteten, gennemsigtigheden og ansvarligheden af de offentlige finansforvaltningssystemer i Jordan og bør fremme strukturreformer, der har til formål at støtte en holdbar og inklusiv vækst, jobskabelse og finanspolitisk konsolidering. Kommissionen og Tjenesten for EU's Optræden Udadtil bør regelmæssigt føre kontrol med, at såvel forudsætningerne opfyldes, som at disse målsætninger nås.

               (21)

               For at sikre, at Unionens finansielle interesser i forbindelse med denne makrofinansielle bistand beskyttes effektivt, bør Jordan vedtage hensigtsmæssige foranstaltninger til at forebygge og bekæmpe svig, korruption og andre uregelmæssigheder i forbindelse med bistanden. Derudover bør det fastsættes, at Kommissionen gennemfører kontrol, og at Revisionsretten foretager den fornødne revision.

               (22)

               Unionens makrofinansielle bistand stilles til rådighed med forbehold af Europa-Parlamentets og Rådets beføjelser som budgetmyndighed.

               (23)

               Størrelsen af hensættelsen til den makrofinansielle bistand bør være forenelig med budgetbevillingerne i den flerårige finansielle ramme.

               (24)

               Unionens makrofinansielle bistand bør forvaltes af Kommissionen. For at sikre, at Europa-Parlamentet og Rådet er i stand til at følge gennemførelsen af denne afgørelse, bør Kommissionen regelmæssigt holde dem underrettet om udviklingen i forbindelse med bistanden og forsyne dem med den relevante dokumentation.

               (25)

               For at sikre ensartede betingelser for gennemførelsen af denne afgørelse bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 (5).

               (26)

               Unionens makrofinansielle bistand bør ledsages af økonomisk-politiske betingelser, som nedfældes i et aftalememorandum. For at sikre ensartede gennemførelsesbetingelser, samt af effektivitetshensyn, bør Kommissionen gives bemyndigelse til at forhandle om disse betingelser med de jordanske myndigheder under tilsyn af et udvalg sammensat af repræsentanter for medlemsstaterne i overensstemmelse med forordning (EU) nr. 182/2011. I henhold til nævnte forordning bør rådgivningsproceduren som hovedregel finde anvendelse i alle tilfælde, medmindre andet er fastsat i nævnte forordning. I betragtning af den potentielt store betydning af bistand på mere end 90 mio. EUR vil det være hensigtsmæssigt, at undersøgelsesproceduren anvendes for transaktioner over denne tærskel. I betragtning af størrelsen af Unionens makrofinansielle bistand til Jordan bør undersøgelsesproceduren finde anvendelse på vedtagelsen af aftalememorandummet og på enhver reduktion, suspendering eller annullering af bistanden —

         VEDTAGET DENNE AFGØRELSE:
   Artikel 1
   1.   Unionen stiller makrofinansiel bistand på højst 200 mio. EUR til rådighed for Jordan (»Unionens makrofinansielle bistand«) for at støtte Jordans økonomiske stabilisering og omfattende reformdagsorden. Bistanden skal bidrage til at dække Jordans betalingsbalancebehov som angivet i IMF-programmet.
   2.   Hele Unionens makrofinansielle bistand ydes til Jordan i form af lån. Kommissionen bemyndiges til på vegne af Unionen at låne de nødvendige midler på kapitalmarkederne eller fra finansielle institutioner og genudlåne dem til Jordan. Lånene skal have en gennemsnitlig løbetid på højst 15 år.
   3.   Frigivelsen af Unionens makrofinansielle bistand forvaltes af Kommissionen i overensstemmelse med de aftaler eller overenskomster, der er indgået mellem IMF og Jordan, og med de centrale principper og målsætninger i de økonomiske reformer, som er fastlagt i associeringsaftalen mellem Unionen og Jordan, den fælles støtteramme for 2014-2017 og de kommende partnerskabsprioriteter. Kommissionen holder regelmæssigt Europa-Parlamentet og Rådet underrettet om udviklingen i Unionens makrofinansielle bistand, herunder udbetalingen heraf, og forsyner i god tid disse institutioner med den relevante dokumentation.
   4.   Unionens makrofinansielle bistand stilles til rådighed i to et halvt år regnet fra den første dag efter ikrafttrædelsen af det aftalememorandum, der er omhandlet i artikel 3, stk. 1.
   5.   Sker der i løbet af den periode, hvor den makrofinansielle bistand udbetales, et afgørende fald i Jordans finansieringsbehov i forhold til de oprindelige prognoser, nedsætter Kommissionen efter undersøgelsesproceduren i artikel 7, stk. 2, størrelsen af bistanden eller suspenderer eller annullerer den.
   Artikel 2
   1.   Det er en forudsætning for Unionens makrofinansielle bistand, at Jordan respekterer effektive, demokratiske mekanismer — herunder et parlamentarisk flerpartisystem — og retsstatsprincippet samt sikrer respekt for menneskerettighederne.
   2.   Kommissionen og Tjenesten for EU's Optræden Udadtil kontrollerer, at forudsætningen fastsat i stk. 1 er opfyldt i hele den periode, hvor Unionen yder makrofinansiel bistand.
   3.   Denne artikels stk. 1 og 2 anvendes i overensstemmelse med Rådets afgørelse 2010/427/EU (6).
   Artikel 3
   1.   Kommissionen aftaler efter undersøgelsesproceduren i artikel 7, stk. 2, med de jordanske myndigheder klart definerede økonomisk-politiske og finansielle betingelser med fokus på strukturreformer og sunde offentlige finanser, som Unionens makrofinansielle bistand skal være underlagt, og disse betingelser fastlægges i et aftalememorandum (»aftalememorandummet«), som skal omfatte en tidsramme for betingelsernes opfyldelse. De økonomisk-politiske og finansielle betingelser i aftalememorandummet skal være i overensstemmelse med de aftaler eller overenskomster, der henvises til i artikel 1, stk. 3, herunder de makroøkonomiske tilpasnings- og strukturreformprogrammer, som Jordan gennemfører med støtte fra IMF.
   2.   Betingelserne omhandlet i stk. 1 skal navnlig have til formål at styrke effektiviteten, gennemsigtigheden og ansvarligheden af systemerne for forvaltning af de offentlige finanser i Jordan, herunder for så vidt angår anvendelsen af Unionens makrofinansielle bistand. Fremskridt med hensyn til gensidig markedsåbning, udvikling af regelbaseret og fair handel samt andre prioriteringer i sammenhæng med Unionens politik i forhold til tredjelande skal også tages med i betragtning ved udformningen af de politiske foranstaltninger. Kommissionen fører regelmæssigt kontrol med de fremskridt, der gøres i retning af disse mål.
   3.   De detaljerede finansielle betingelser for Unionens makrofinansielle bistand fastlægges i en låneaftale, der indgås mellem Kommissionen og de jordanske myndigheder.
   4.   Kommissionen kontrollerer regelmæssigt, om betingelserne i artikel 4, stk. 3, fortsat er opfyldt, herunder om Jordans økonomiske politik er i overensstemmelse med målene for Unionens makrofinansielle bistand. I den forbindelse arbejder Kommissionen tæt sammen med IMF og Verdensbanken og, når det er nødvendigt, med Europa-Parlamentet og Rådet.
   Artikel 4
   1.   Med forbehold af betingelserne, der er omhandlet i stk. 3, stiller Kommissionen Unionens makrofinansielle bistand til rådighed i to lånerater. Raternes størrelse fastsættes i aftalememorandummet.
   2.   Unionens makrofinansielle bistand vil om nødvendigt medføre tilførsler til garantifonden for aktioner i forhold til tredjeland, i overensstemmelse med Rådets forordning (EF, Euratom) nr. 480/2009 (7).
   3.   Kommissionen frigiver raterne under forudsætning af, at alle følgende betingelser er opfyldt:

               a)

               forudsætningen i artikel 2 er opfyldt

               b)

               kontinuerlig tilfredsstillende gennemførelse af et politikprogram, der omfatter stærke tilpasnings- og strukturreformforanstaltninger støttet af en ikke-forebyggende IMF-låneaftale samt

               c)

               tilfredsstillende gennemførelse af de økonomisk-politiske og finansielle betingelser i aftalememorandummet.

         Anden rate frigives i princippet ikke tidligere end tre måneder efter frigivelsen af første rate.
   4.   Såfremt betingelserne omhandlet i stk. 3, første afsnit, ikke opfyldes, skal Kommissionen midlertidigt suspendere eller annullere udbetalingen af Unionens makrofinansielle bistand. I sådanne tilfælde underretter den Europa-Parlamentet og Rådet om grundene til denne suspendering eller annullering.
   5.   Unionens makrofinansielle bistand udbetales til Jordans centralbank. Under iagttagelse af de bestemmelser, der fastlægges i aftalememorandummet, herunder en bekræftelse af de resterende budgetfinansieringsbehov, kan Unionens midler udbetales til Jordans finansministerium som den endelige modtager.
   Artikel 5
   1.   Alle låntagnings- og långivningstransaktioner relateret til Unionens makrofinansielle bistand gennemføres i euro med samme valørdato og må ikke indebære nogen ændring af løbetiden for Unionen eller udsætte Unionen for eventuelle valutakurs- eller renterisici eller nogen anden kommerciel risiko.
   2.   Tillader omstændighederne det, og anmoder Jordan herom, kan Kommissionen træffe de nødvendige foranstaltninger til at sikre, at der i lånebetingelserne indføjes en klausul om førtidig tilbagebetaling, og at betingelserne for låntagningstransaktionerne indeholder en tilsvarende klausul.
   3.   Tillader omstændighederne en forbedring af rentesatsen på lånet, og anmoder Jordan herom, kan Kommissionen beslutte at refinansiere hele eller en del af sin oprindelige låntagning eller omlægge de tilsvarende finansielle betingelser. Refinansierings- eller omlægningstransaktioner gennemføres i overensstemmelse med stk. 1 og 4 og må ikke resultere i en forlængelse af løbetiden for de pågældende lån eller i en forhøjelse af restgælden på datoen for refinansieringen eller omlægningen.
   4.   Alle Unionens omkostninger relateret til de låntagnings- og långivningstransaktioner, der gennemføres efter denne afgørelse, afholdes af Jordan.
   5.   Kommissionen underretter Europa-Parlamentet og Rådet om udviklingen i de transaktioner, der er omhandlet i stk. 2 og 3.
   Artikel 6
   1.   Unionens makrofinansielle bistand gennemføres i overensstemmelse med Europa-Parlamentets og Rådets forordning (EU, Euratom) nr. 966/2012 (8) og Kommissionens delegerede forordning (EU) nr. 1268/2012 (9).
   2.   Unionens makrofinansielle bistand gennemføres ved direkte forvaltning.
   3.   Den låneaftale, der er omhandlet i artikel 3, stk. 3, skal indeholde bestemmelser, som:

               a)

               sikrer, at Jordan regelmæssigt kontrollerer, at midler modtaget fra Unionens budget er blevet anvendt efter hensigten, træffer passende foranstaltninger til at forhindre uregelmæssigheder og svig og om nødvendigt tager retlige skridt til at inddrive eventuelt misbrugte midler, der er udbetalt i henhold til denne afgørelse

               b)

               sikrer beskyttelsen af Unionens finansielle interesser og navnlig fastlægger specifikke foranstaltninger til at forhindre og bekæmpe svig, korruption og andre uregelmæssigheder, der kan påvirke Unionens makrofinansielle bistand, jf. Rådets forordning (EF, Euratom) nr. 2988/95 (10), Rådets forordning (Euratom, EF) nr. 2185/96 (11) og Europa-Parlamentets og Rådets forordning (EU, Euratom) nr. 883/2013 (12)

               c)

               udtrykkeligt bemyndiger Kommissionen, herunder Det Europæiske Kontor for Bekæmpelse af Svig, eller dens repræsentant til at foretage kontrol og inspektion på stedet

               d)

               udtrykkeligt bemyndiger Kommissionen og Revisionsretten til at foretage revision i og efter rådighedsperioden for Unionens makrofinansielle bistand, herunder dokumentrevision og revision på stedet, f.eks. operationelle vurderinger og

               e)

               sikrer, at Unionen har ret til førtidig tilbagebetaling af lånet, hvis det konstateres, at Jordan i forbindelse med forvaltningen af Unionens makrofinansielle bistand har været involveret i svig eller korruption eller andre illegale aktiviteter, som skader Unionens finansielle interesser.

         4.   Inden gennemførelsen af Unionens makrofinansielle bistand undersøger Kommissionen ved hjælp af en operationel vurdering, om Jordan råder over fornuftige finansielle arrangementer, administrative procedurer samt interne og eksterne kontrolmekanismer, der er relevante for denne bistand.
   Artikel 7
   1.   Kommissionen bistås af et udvalg. Dette udvalg er et udvalg som omhandlet i forordning (EU) nr. 182/2011.
   2.   Når der henvises til dette stykke, anvendes artikel 5 i forordning (EU) nr. 182/2011.
   Artikel 8
   1.   Senest den 30. juni hvert år forelægger Kommissionen en rapport for Europa-Parlamentet og Rådet om gennemførelsen af denne afgørelse i det foregående år, herunder en evaluering af denne gennemførelse. I rapporten:

               a)

               gennemgås de fremskridt, der er gjort med hensyn til gennemførelsen af Unionens makrofinansielle bistand

               b)

               vurderes Jordans økonomiske situation og udsigter samt fremskridt med at gennemføre de i artikel 3, stk. 1, omhandlede politiske foranstaltninger

               c)

               redegøres der for forbindelsen mellem de økonomisk-politiske betingelser, der er fastlagt i aftalememorandummet, Jordans aktuelle økonomiske og finanspolitiske resultater og Kommissionens afgørelser om frigivelse af raterne af Unionens makrofinansielle bistand.

         2.   Senest to år efter udløbet af den rådighedsperiode, der er omhandlet i artikel 1, stk. 4, forelægger Kommissionen Europa-Parlamentet og Rådet en efterfølgende evalueringsrapport, hvori den vurderer resultaterne og effektiviteten af Unionens gennemførte makrofinansielle bistand, og i hvilket omfang den har bidraget til bistandens mål.
   Artikel 9
   Denne afgørelse træder i kraft på tredjedagen efter offentliggørelsen i Den Europæiske Unions Tidende.

      Udfærdiget i Strasbourg, den 14. december 2016.

            På Europa-Parlamentets vegne

         M. SCHULZ

            Formand

            På Rådets vegne

         I. KORČOK

            Formand

      (1)  Europa-Parlamentets holdning af 24.11.2016 (endnu ikke offentliggjort i EUT) og Rådets afgørelse af 8.12.2016.

      (2)  Euro-middelhavsaftale om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (EFT L 129 af 15.5.2002, s. 3).

      (3)  Aftale i form af brevveksling mellem Det Europæiske Fællesskab og Det Hashemitiske Kongerige Jordan om gensidige liberaliseringsforanstaltninger og ændring af associeringsaftalen mellem EF og Jordan, samt erstatning af bilag I, II, III og IV og protokol 1 og 2 til nævnte aftale (EUT L 41 af 13.2.2006, s. 3).

      (4)  Europa-Parlamentets og Rådets afgørelse nr. 1351/2013/EU af 11. december 2013 om makrofinansiel bistand til Det Hashemitiske Kongerige Jordan (EUT L 341 af 18.12.2013, s. 4).

      (5)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).

      (6)  Rådets afgørelse 2010/427/EU af 26. juli 2010 om, hvordan Tjenesten for EU's Optræden Udadtil skal tilrettelægges og fungere (EUT L 201 af 3.8.2010, s. 30).

      (7)  Rådets forordning (EF, Euratom) nr. 480/2009 af 25. maj 2009 om oprettelse af en garantifond for aktioner i forhold til tredjeland (EUT L 145 af 10.6.2009, s. 10).

      (8)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

      (9)  Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 af 31.12.2012, s. 1).

      (10)  Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser (EFT L 312 af 23.12.1995, s. 1).

      (11)  Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (EFT L 292 af 15.11.1996, s. 2).

      (12)  Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (EUT L 248 af 18.9.2013, s. 1).

      Fælles erklæring fra Europa-Parlamentet, Rådet og Kommissionen
      Set i lyset af de finanspolitiske udfordringer og de ekstraordinære omstændigheder, som Jordan står over for, fordi landet huser flere end 1,3 millioner syrere, vil Kommissionen, hvis det er hensigtsmæssigt, i 2017 forelægge et nyt forslag om at udvide og øge den makrofinansielle bistand til Jordan, efter en vellykket gennemførelse af ovennævnte makrofinansielle bistand, og forudsat at de sædvanlige betingelser for denne type bistand er opfyldt, herunder en ajourført vurdering fra Kommissionen af Jordans eksterne finansieringsbehov. Denne afgørende bistand til Jordan vil hjælpe landet med at fastholde den makroøkonomiske stabilitet, samtidig med at de udviklingsmæssige gevinster bevares, og landets reformdagsorden kan videreføres.


title: RÅDETS AFGØRELSE af 27. februar 1991 om forlængelse af gyldighedsperioden for afgørelse 86/283/EØF om de oversøiske landes og territoriers associering med Det Europæiske Økonomiske Fællesskab (91/110/EØF) #

text:
Avis juridique important

|

31991D0110

RÅDETS AFGØRELSE af 27. februar 1991 om forlængelse af gyldighedsperioden for afgørelse 86/283/EØF om de oversøiske landes og territoriers associering med Det Europæiske Økonomiske Fællesskab (91/110/EØF)  -

EF-Tidende nr. L 058 af 05/03/1991 s. 0027 - 0027

RAADETS AFGOERELSE  af 27. februar 1991  om forlaengelse af gyldighedsperioden for afgoerelse 86/283/EOEF om de oversoeiske landes og territoriers associering med Det Europaeiske OEkonomiske Faellesskab  (91/110/EOEF)  RAADET FOR DE EUROPAEISKE  FAELLESSKABER HAR -  under henvisning til Traktaten om Oprettelse af Det Europaeiske OEkonomiske Faellesskab, saerlig artikel 136,  under henvisning til forslag fra Kommissionen,  under henvisning til udtalelse fra Europa-Parlamentet (1), og  ud fra foelgende betragtning:  Indtil Raadets nye afgoerelse om de oversoeiske landes og territoriers associering med Det Europaeiske OEkonomiske Faellesskab foreligger, boer de gaeldende bestemmelser inden for rammerne af afgoerelse 86/283/EOEF (2), aendret ved afgoerelse 90/146/EOEF (3),  forblive i kraft indtil den 30. juni 1991 -  TRUFFET FOELGENDE AFGOERELSE:  Artikel 1  I artikel 183 i afgoerelse 86/283/EOEF aendres datoen den 28. februar 1991 til den 30. juni 1991.  Artikel 2  Denne afgoerelse faar virkning paa dagen for offentliggoerelsen i De Europaeiske Faellesskabers Tidende.  Den anvendes fra den 1. marts 1991. Udfaerdiget i Bruxelles, den 27. februar 1991. Paa Raadets vegne  J.-C. JUNCKER  Formand  (1) Udtalelse afgivet den 22. februar 1991 (endnu ikke offentliggjort i Tidende).  (2) EFT nr. L 175 af 1. 7. 1986, s. 1. (3) EFT nr. L 84 af 30. 3. 1990, s. 108.


title: Rådets afgørelse 2012/527/FUSP af 27. september 2012 om ændring af afgørelse 2010/573/FUSP om restriktive foranstaltninger over for lederne i Transdnestrienområdet i Republikken Moldova

text:
               28.9.2012

               DA

               Den Europæiske Unions Tidende

               L 263/44

         RÅDETS AFGØRELSE 2012/527/FUSP
   af 27. september 2012
   om ændring af afgørelse 2010/573/FUSP om restriktive foranstaltninger over for lederne i Transdnestrienområdet i Republikken Moldova
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 29, og
   ud fra følgende betragtninger:

               (1)

               Rådet vedtog den 27. september 2010 afgørelse 2010/573/FUSP om restriktive foranstaltninger over for lederne i Transdnestrienområdet i Republikken Moldova (1).

               (2)

               I lyset af fremskridtene med hensyn til at nå til en politisk løsning på konflikten i Transdnestrienområdet og genoprette den frie bevægelighed for personer på tværs af den administrative grænse i Transdnestrienområdet bør de restriktive foranstaltninger, som finder anvendelse med hensyn til bilag I til afgørelse 2010/573/FUSP, ophæves

               (3)

               De restriktive foranstaltninger, som finder anvendelse med hensyn til bilag II til afgørelse 2010/573/FUSP, bør forlænges indtil den 30. september 2013. For at tilskynde til fremskridt med hensyn til at løse de tilbageværende problemer med de skoler, hvor man benytter latinske bogstaver, bør de personer, der er optaget på listen i bilag II til afgørelse 2010/573/FUSP, imidlertid fjernes fra listen.

               (4)

               Afgørelse 2010/573/FUSP bør ændres i overensstemmelse hermed —

         VEDTAGET DENNE AFGØRELSE:
   Artikel 1
   Afgørelse 2010/573/FUSP ændres således:

               1)

               Artikel 1 ændres således:

                           a)

                           Stk. 1 affattes således:
                           »1.   Medlemsstaterne træffer de nødvendige foranstaltninger til at hindre indrejse i eller transit gennem deres område af de personer i bilaget, der er ansvarlige for udformningen og gennemførelsen af den skræmme- og lukningskampagne, som er rettet mod moldoviske skoler, hvor man benytter latinske bogstaver, i Transdnestrienområdet i Republikken Moldova.«

                           b)

                           Stk. 8 affattes således:
                           »8.   I de tilfælde, hvor en medlemsstat i medfør af stk. 3, 4, 6 og 7 tillader de personer, der er opført på listen i bilaget, indrejse i eller transit gennem sit område, gælder tilladelsen udelukkende det formål, til hvilket den er udstedt, og de heraf berørte personer.«

               2)

               Artikel 2 affattes således:
               »Artikel 2
               Rådet vedtager efter forslag fra en medlemsstat eller Unionens højtstående repræsentant for udenrigsanliggender og sikkerhedspolitik ændringer til listen i bilaget, hvis den relevante udvikling i Republikken Moldova tilsiger det.«

               3)

               Artikel 4 affattes således:
               »Artikel 4
               1.   Denne afgørelse træder i kraft på dagen for vedtagelsen.
               2.   Denne afgørelse anvendes indtil den 30. september 2013. Den overvåges løbende. Afgørelsen kan forlænges eller ændres alt efter tilfældet, hvis Rådet skønner, at dens mål ikke er nået.«

               4)

               Bilag I udgår.

               5)

               Bilag II erstattes af teksten i bilaget til nærværende afgørelse.

         Artikel 2
   Denne afgørelse træder i kraft på dagen for offentliggørelsen i Den Europæiske Unions Tidende.

      Udfærdiget i Bruxelles, den 27. september 2012.

            På Rådets vegne

         A. D. MAVROYIANNIS

            Formand

      (1)  EUT L 253 af 28.9.2010, s. 54.

      BILAG

            »BILAG

               Personer, der er omfattet af artikel 1, stk. 1

            …«


title: 2004/540/FUSP: Afgørelse THEMIS/1/2004 truffet af den Udenrigs- og Sikkerhedspolitiske Komité af 30. juni 2004 om udnævnelse af missionschefen for Den Europæiske Unions retsstatsmission i Georgien inden for rammerne af ESPF, EUJUST THEMIS

text:
               9.7.2004

               DA

               Den Europæiske Unions Tidende

               L 239/35

      AFGØRELSE THEMIS/1/2004 TRUFFET AF DEN UDENRIGS- OG SIKKERHEDSPOLITISKE KOMITÉ

   af 30. juni 2004
   om udnævnelse af missionschefen for Den Europæiske Unions retsstatsmission i Georgien inden for rammerne af ESPF, EUJUST THEMIS
   (2004/540/FUSP)
   DEN UDENRIGS- OG SIKKERHEDSPOLITISKE KOMITÉ HAR —
   under henvisning til traktaten om Den Europæiske Union, særlig artikel 25, stk. 3,
   under henvisning til Rådets fælles aktion 2004/523/FUSP af 28. juni 2004 om Den Europæiske Unions retsstatsmission i Georgien, EUJUST THEMIS (1), særlig artikel 9, stk. 1, og
   ud fra følgende betragtninger:

               (1)

               Efter artikel 9, stk. 1, i fælles aktion 2004/523/FUSP bemyndiger Rådet Den Udenrigs- og Sikkerhedspolitiske Komité til at træffe de nødvendige beslutninger i overensstemmelse med artikel 25 i TEU, herunder kompetencen til efter indstilling fra generalsekretæren/den højtstående repræsentant at udnævne en missionschef.

               (2)

               Generalsekretæren/den højtstående repræsentant har indstillet Sylvie PANTZ til udnævnelse —

         TRUFFET FØLGENDE AFGØRELSE:
   Artikel 1
   Sylvie PANTZ udnævnes hermed til missionschef for EU's retsstatsmission i Georgien inden for rammerne af ESFP, EUJUST THEMIS.
   Artikel 2
   Denne afgørelse har virkning fra dagen for vedtagelsen.
   Den anvendes indtil den 14. juli 2005.

      Udfærdiget i Bruxelles, den 30. juni 2004.

            For Den Udenrigs- og Sikkerhedspolitiske Komité

         D. KELLEHER

            Formand

      (1)  EUT L 228 af 29.6.2004, s. 21.


title: Rådets afgørelse 2013/184/FUSP af 22. april 2013 om restriktive foranstaltninger over for Myanmar/Burma og ophævelse af afgørelse 2010/232/FUSP

text:
                  23.4.2013

                  DA

                  Den Europæiske Unions Tidende

                  L 111/75

         RÅDETS AFGØRELSE 2013/184/FUSP
         af 22. april 2013
         om restriktive foranstaltninger over for Myanmar/Burma og ophævelse af afgørelse 2010/232/FUSP
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29, og
         ud fra følgende betragtninger:

                     (1)

                     Den 26. april 2010 vedtog Rådet afgørelse 2010/232/FUSP om forlængelse af de restriktive foranstaltninger over for Burma/Myanmar (1).

                     (2)

                     I betragtning af udviklingen i Myanmar/Burma og som et middel til at fremme fortsættelsen af de positive forandringer bør alle restriktive foranstaltninger ophæves med undtagelse af våbenembargoen og embargoen på udstyr, som kan anvendes til intern undertrykkelse.

                     (3)

                     Afgørelse 2010/232/FUSP bør derfor ophæves —

               VEDTAGET DENNE AFGØRELSE:

            Artikel 1

               1.   Salg, levering, overførsel eller eksport af våben og alle typer dertil knyttet materiel, herunder våben og ammunition, militærkøretøjer og -udstyr, paramilitært udstyr og reservedele hertil, samt udstyr, der kan anvendes til intern undertrykkelse, fra statsborgere i medlemsstaterne eller fra medlemsstaternes områder eller ved anvendelse af skibe eller luftfartøjer, der fører deres flag, til Myanmar/Burma forbydes, uanset om de hidrører fra medlemsstaterne eller ej.

               2.   Det er forbudt:

                           a)

                           direkte eller indirekte at levere teknisk bistand, mæglerservice eller andre tjenester i forbindelse med militære aktiviteter og i forbindelse med levering, fremstilling, vedligeholdelse og anvendelse af våben og alle typer dertil knyttet materiel, herunder våben og ammunition, militærkøretøjer og -udstyr, paramilitært udstyr og reservedele hertil, samt udstyr, der kan anvendes til intern undertrykkelse, til fysiske eller juridiske personer, enheder eller organisationer i Myanmar/Burma eller til anvendelse i dette land

                           b)

                           direkte eller indirekte at levere finansiering eller finansiel bistand i forbindelse med militæraktiviteter, herunder navnlig gavebistand, lån og eksportkreditforsikring, i forbindelse med salg, levering, overførsel eller eksport af våben og dertil knyttet materiel samt udstyr, der kan anvendes til intern undertrykkelse, eller i forbindelse med levering af dertil knyttet teknisk bistand, mæglerservice eller andre tjenester til personer, enheder eller organisationer i Myanmar/Burma eller til anvendelse i dette land

                           c)

                           bevidst og forsætligt at deltage i aktiviteter, hvis formål eller virkning er at omgå forbuddene i litra a) eller b).

            Artikel 2

               1.   Artikel 1 finder ikke anvendelse på:

                           a)

                           salg, levering, overførsel eller eksport af militærudstyr, der ikke er bestemt til at dræbe, eller af udstyr, der kan anvendes til intern undertrykkelse, men som udelukkende er til humanitær brug eller beskyttelsesbrug eller til brug for FN's og EU's institutionsopbygningsprogrammer, eller af materiel, der er bestemt for EU's eller FN's krisestyringsoperationer

                           b)

                           salg, levering, overførsel eller eksport af minerydningsudstyr og materiel til brug ved minerydning

                           c)

                           levering af finansiering eller finansiel bistand i forbindelse med sådant udstyr eller sådanne programmer og operationer

                           d)

                           levering af teknisk bistand i forbindelse med sådant udstyr eller sådanne programmer og operationer,

                     hvis sådan eksport på forhånd er godkendt af den relevante kompetente myndighed.

               2.   Artikel 1 gælder ikke beskyttelsesbeklædning, herunder skudsikre veste og militærhjelme, der midlertidigt eksporteres til Myanmar/Burma udelukkende til personlig brug for personel fra FN, EU eller dets medlemsstater, repræsentanter for medierne, humanitært hjælpepersonale, ulandsfrivillige og tilknyttet personale.

            Artikel 3
            Denne afgørelse anvendes indtil den 30. april 2014. Den overvåges løbende. Den kan, alt efter hvad der er hensigtsmæssigt, forlænges eller ændres, hvis Rådet skønner, at dens mål ikke er nået.

            Artikel 4
            Afgørelse 2010/232/FUSP ophæves.

            Artikel 5
            Denne afgørelse træder i kraft på dagen for offentliggørelsen i Den Europæiske Unions Tidende.

            Udfærdiget i Luxembourg, den 22. april 2013.

                  På Rådets vegne

               C. ASHTON

                  Formand

            (1)  EUT L 105 af 27.4.2010, s. 22.


title: Rådets afgørelse (FUSP) 2017/1338 af 17. juli 2017 om ændring af afgørelse (FUSP) 2015/1333 om restriktive foranstaltninger på baggrund af situationen i Libyen

text:
               18.7.2017

               DA

               Den Europæiske Unions Tidende

               L 185/49

         RÅDETS AFGØRELSE (FUSP) 2017/1338
   af 17. juli 2017
   om ændring af afgørelse (FUSP) 2015/1333 om restriktive foranstaltninger på baggrund af situationen i Libyen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 29,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Rådet vedtog den 31. juli 2015 afgørelse (FUSP) 2015/1333 (1).

               (2)

               Rådet har tidligere gjort opmærksom på betydningen af stabilitet i Libyen og har tilbudt at yde støtte til de libyske myndigheder som anerkendt i medfør af den libyske politiske aftale for at bekæmpe smugling af migranter og menneskehandel.

               (3)

               Smugling af migranter og menneskehandel bidrager til at destabilisere den politiske og sikkerhedsmæssige situation i Libyen.

               (4)

               Der bør pålægges restriktioner for eksport til Libyen af visse varer, der kan anvendes til at fremme smugling af migranter og menneskehandel.

               (5)

               Afgørelse (FUSP) 2015/1333 bør derfor ændres i overensstemmelse hermed —

         VEDTAGET DENNE AFGØRELSE:
   Artikel 1
   Artikel 10 i afgørelse (FUSP) 2015/1333 affattes således:

      »Artikel 10
      1.   Medlemsstaterne skal stille krav om, at deres statsborgere, personer, der er underlagt deres jurisdiktion, og virksomheder, der er oprettet på deres områder eller underlagt deres jurisdiktion, udviser årvågenhed, når de gør forretninger med enheder, der er oprettet i Libyen eller underlagt Libyens jurisdiktion, og alle enkeltpersoner og enheder, der handler på deres vegne eller under deres ledelse, og enheder, der ejes eller kontrolleres af dem, med henblik på at forhindre forretning, der kunne bidrage til vold og magtanvendelse over for civile.
      2.   Salg, levering, overførsel eller eksport af visse skibe og motorer, der kan anvendes til smugling af migranter og menneskehandel, fra statsborgere i medlemsstaterne eller via medlemsstaternes områder eller ved anvendelse af skibe, der fører deres flag, eller luftfartøjer til Libyen, er betinget af en tilladelse fra den kompetente myndighed i medlemsstaten, uanset om de har oprindelse i denne medlemsstat eller ej.
      3.   Medlemsstaternes kompetente myndigheder giver ikke tilladelse til salg, levering, overførsel eller eksport af de produkter, der er omhandlet i stk. 2, hvis de har rimelig grund til at antage, at produkterne vil blive anvendt til smugling af migranter og menneskehandel.
      4.   Stk. 2 finder ikke anvendelse på medlemsstaternes myndigheders salg, levering, overførsel eller eksport til den libyske regering.
      Unionen træffer de nødvendige foranstaltninger til at fastlægge, hvilke produkter, der skal være omfattet af denne artikel.«

   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.

      Udfærdiget i Bruxelles, den 17. juli 2017.

            På Rådets vegne

         F. MOGHERINI

            Formand

      (1)  Rådets afgørelse (FUSP) 2015/1333 af 31. juli 2015 om restriktive foranstaltninger på baggrund af situationen i Libyen og om ophævelse af afgørelse 2011/137/FUSP (EUT L 206 af 1.8.2015, s. 34).


title: 2005/133/EF: Kommissionens afgørelse af 16. februar 2005 om delvis suspension af den endelige antidumpingtold, der indførtes ved forordning (EF) nr. 258/2005 på importen af visse sømløse rør af jern eller ulegeret stål med oprindelse i Kroatien og Ukraine

text:
               17.2.2005

               DA

               Den Europæiske Unions Tidende

               L 46/46

      KOMMISSIONENS AFGØRELSE

   af 16. februar 2005
   om delvis suspension af den endelige antidumpingtold, der indførtes ved forordning (EF) nr. 258/2005 på importen af visse sømløse rør af jern eller ulegeret stål med oprindelse i Kroatien og Ukraine
   (2005/133/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 14, stk. 4,
   efter høring af det rådgivende udvalg, og
   ud fra følgende betragtninger:
   A.   EKSISTERENDE FORANSTALTNINGER

               (1)

               Efter en fornyet undersøgelse i overensstemmelse med artikel 11, stk. 3, i grundforordningen indførte Rådet ved forordning (EF) nr. 258/2005 (2)(»forordningen om endelig told«) en antidumpingtold på 38,8 % på importen af visse sømløse rør af jern eller ulegeret stål (»SR«) med oprindelse i Kroatien og en antidumpingtold på 64,1 % på importen af visse sømløse rør af jern eller ulegeret stål med oprindelse i Ukraine, med undtagelse af importen af varer fra Dnipropetrovsk Tube Works (»DTW«), som er omfattet af en antidumpingtold på 51,9 % (»de eksisterende foranstaltninger«). I forordningen om endelig told ændredes den endelige antidumpingtold, der blev indført ved forordning (EF) nr. 348/2000 (3), senest ændret ved forordning (EF) nr. 1515/2002 (4), og muligheden for at blive undtaget fra tolden som fastsat i artikel 2 i forordning (EF) nr. 348/2000 blev ophævet.

         B.   GÆLDENDE FORANSTALTNINGER VEDRØRENDE IMPORT AF SØMLØSE RØR AF JERN ELLER ULEGERET STÅL FRA RUMÆNIEN OG RUSLAND

               (2)

               Ved forordning (EF) nr. 2320/97 blev der indført antidumpingtold på importen af SR med oprindelse i bl.a. Rumænien og Rusland (5). Ved afgørelse 97/790/EF (6) og 2000/70/EF (7) blev der godtaget tilsagn fra eksportører i bl.a. Rumænien og Rusland. Ved forordning (EF) nr. 1322/2004 (8) blev det som en forsigtighedsforanstaltning besluttet ikke længere at anvende de gældende foranstaltninger for import af SR med oprindelse i Rumænien og Rusland på grund af visse fællesskabsproducenters konkurrencebegrænsende adfærd (9).

         C.   UNDERSØGELSE AF GRUNDENE TIL SUSPENSIONEN AF DE EKSISTERENDE FORANSTALTNINGER

               (3)

               Ifølge artikel 14, stk. 4, i grundforordningen kan antidumpingforanstaltninger suspenderes, hvis det er i Fællesskabets interesse, hvis markedsvilkårene midlertidigt har ændret sig i et omfang, der giver grund til at formode, at der ikke vil ske skade som følge af suspensionen. Det hedder endvidere i artikel 14, stk. 4, at de pågældende antidumpingforanstaltninger til enhver tid kan genindføres, hvis begrundelsen for suspensionen ikke længere er gyldig.

               (4)

               I forordningen om endelig told tages der fortrinsvis hensyn til situationen mellem oktober 2001 og september 2002, dvs. undersøgelsesperioden for den pågældende fornyede undersøgelse. Af den fornyede undersøgelse, som førte til forordningen om endelig told, fremgik det, at importen fra Ukraine og Kroatien havde indtaget en stærk position på markedet i den pågældende undersøgelsesperiode. Varerne blev stadig indført til dumpingpriser, og skadesmargenen var steget i forhold til den oprindelige undersøgelse. På dette grundlag var konklusionen af undersøgelsen, at de oprindelige foranstaltninger på 23 % for Kroatien og 38,5 % for Ukraine skulle forhøjes til det nuværende niveau på 38,8 % for import fra Kroatien og til 51,9 % og 64,1 % for import fra Ukraine, afhængigt af den pågældende eksporterende producent.

               (5)

               En undersøgelse af den seneste importstrøm viser, at navnlig siden der ikke længere anvendes foranstaltninger for import af SR fra Rusland og Rumænien, har importsituationen på fællesskabsmarkedet ændret sig, især ved at den samlede import fra de nævnte lande er steget, hvorimod den samlede import af varer fra Kroatien og Ukraine samtidig er faldet betydeligt til meget lave niveauer.

               (6)

               Så længe de nuværende markedsvilkår er fremherskende, vil importen af varer fra Rusland og Rumænien sandsynligvis bevare den stærke position, og det er usandsynligt, at der skulle ske en betydelig stigning i importen fra Ukraine og/eller Kroatien. Det fastslås derfor, at det i denne særlige situation ikke er sandsynligt, at der igen vil blive forvoldt EF-erhvervsgrenen skade, hvis den stigning i toldsatserne, som er fastsat ved forordningen om endelig told, suspenderes. Derfor og på baggrund af de særlige omstændigheder vedrørende bl.a., at foranstaltningerne for importen af varer fra Rusland og Rumænien ikke anvendes, fastslås det, at den told på 23 % og på 38,5 %, der blev fastsat i den oprindelige undersøgelse for henholdsvis Kroatien og Ukraine, vil være tilstrækkelig til at fjerne skadevoldende dumping.

               (7)

               Kommissionen bemærker også, at den nuværende midlertidige ændring i markedsvilkårene ikke berettiger til en fuldstændig suspension af de gældende foranstaltninger vedrørende Kroatien og Ukraine. Oplysninger indhentet i forbindelse med den fornyede undersøgelse, som afsluttedes med forordningen om endelig told, viser, at ukrainske og kroatiske producenter fortsat har et meget stort eksportpotentiale, således at de nemt vil kunne øge eksporten til fællesskabsmarkedet til et skadevoldende niveau. Fuldstændig suspension af foranstaltningerne vedrørende importen af varer fra Kroatien og Ukraine kunne således føre til samme tendenser i importen fra disse to lande som dem, der i øjeblikket findes i forbindelse med importen af varer fra Rusland og Rumænien, og ville derfor efter al sandsynlighed være til skade for EF-erhvervsgrenen.

               (8)

               Af ovennævnte grunde konkluderes det, at de betingelser, der giver mulighed for at tillade en delvis suspension af forordningen om endelig told i henhold til artikel 14, stk. 4, i grundforordningen, er opfyldt. Det er ikke i Fællesskabets interesse at anvende de forhøjede toldsatser, der er fastsat ved forordningen om endelig told, så længe de toldsatser, der er fastsat ved forordning (EF) nr. 348/2000, senest ændret ved forordning (EF) nr. 1515/2002, er tilstrækkelige. Derfor bør anvendelsen af de toldsatser, der er fastsat i forordningen om endelig told, suspenderes delvis i et omfang svarende til forskellen mellem de satser, der er fastsat i artikel 1 i forordningen om endelig told, og de satser, der er fastsat i artikel 1, stk. 2, i forordning (EF) nr. 348/2000.

               (9)

               Skulle den situation, som førte til suspensionen, siden ændre sig, kan Kommissionen genindføre antidumpingforanstaltningerne ved straks at ophæve den delvise suspension af antidumpingtolden.

         D.   HØRING AF EF-ERHVERVSGRENEN

               (10)

               I overensstemmelse med artikel 14, stk. 4, i grundforordningen underrettede Kommissionen EF-erhvervsgrenen om, at den havde til hensigt delvis at suspendere antidumpingforanstaltningerne, og gav den lejlighed til at fremsætte bemærkninger. EF-erhvervsgrenen gjorde ikke indsigelse —

         TRUFFET FØLGENDE AFGØRELSE:
   Artikel 1
   Den antidumpingtold, der blev indført ved forordning (EF) nr. 258/2005 på importen af

               —

               sømløse rør af jern eller ulegeret stål af den art, der anvendes til olie- og gasledninger, med en udvendig diameter på 406,4 mm og derunder (henhørende under KN-kode 7304 10 10 og 7304 10 30)

               —

               sømløse rør med cirkulært tværsnit, af jern eller ulegeret stål, koldttrukne eller koldtvalsede (henhørende under KN-kode 7304 31 99)

               —

               andre rør med cirkulært tværsnit, af jern eller ulegeret stål, med en udvendig diameter på 406,4 mm og derunder (henhørende under KN-kode 7304 39 91 og 7304 39 93)

         suspenderes delvis som følger for en periode på ni måneder:

               Land

               Selskab

               Toldsats i forordning (EF) nr. 258/2005
               %

               Toldsats, der er suspenderet
               %

               Toldsats, der ikke er suspenderet
               %

               Taric-tillægskode

               Kroatien

               Alle selskaber

               38,8

               15,8

               23

               —

               Ukraine

               Dnipropetrovsk Tube Works (DTW), Dnipropetrovsk

               51,9

               13,4

               38,5

               A614

               OJSC Nizhnedneprovsky Tube Rolling Plant (NTRP), Dnipropretovsk, og CJSC Nikopolsky fabrik for sømløse rør »Nikotube«, Nikopol

               64,1

               25,6

               38,5

               A615

               Alle andre selskaber

               64,1

               25,6

               38,5

               A999

         Artikel 2
   Denne beslutning træder i kraft dagen efter offentliggørelsen i Den Europæiske Unions Tidende.

      Udfærdiget i Bruxelles, den 16. februar 2005.

            På Kommissionens vegne

         Peter MANDELSON

            Medlem af Kommissionen

      (1)  EFT L 56 af 6.3.1996, s. 1. Senest ændret ved forordning (EF) nr. 461/2004 (EUT L 77 af 13.3.2004, s. 12).

      (2)  Se side 7 i denne EUT.

      (3)  EFT L 45 af 17.2.2000, s. 1.

      (4)  EFT L 228 af 24.8.2002, s. 8.

      (5)  EFT L 322 af 25.11.1997, s. 1. Senest ændret ved forordning (EF) nr. 235/2004 (EUT L 40 af 12.2.2004, s. 11).

      (6)  EFT L 322 af 25.11.1997, s. 63.

      (7)  EFT L 23 af 28.1.2000, s. 78.

      (8)  EUT L 246 af 20.7.2004, s. 10.

      (9)  Jf. betragtning (9) i forordning (EF) nr. 1322/2004.


Avis juridique important

|

31999D0876

1999/876/EF: Rådets afgørelse af 21. december 1999 om midlertidig anvendelse af aftalen i form af brevveksling om ændring af aftalerne mellem Det Europæiske Fællesskab og Folkerepublikken Kina om handel med tekstilvarer

EF-Tidende nr. L 345 af 31/12/1999 s. 0001 - 0001

RÅDETS AFGØRELSEaf 21. december 1999om midlertidig anvendelse af aftalen i form af brevveksling om ændring af aftalerne mellem Det Europæiske Fællesskab og Folkerepublikken Kina om handel med tekstilvarer(1999/876/EF)RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første punktum,under henvisning til forslag fra Kommissionen, ogud fra følgende betragtninger:(1) Kommissionen har på Fællesskabets vegne ført forhandlinger om en aftale i form af brevveksling mellem Det Europæiske Fællesskab og Folkerepublikken Kina om ændring af den eksisterende aftale mellem Det Europæiske Fællesskab og Folkerepublikken Kina om handel med tekstilvarer, senest ændret ved en aftale i form af brevveksling, paraferet den 20. november 1998, og om ændring af aftalen mellem Det Europæiske Fællesskab og Folkerepublikken Kina, paraferet den 19. januar 1995, om handel med tekstilvarer, der ikke er omfattet af den bilaterale MFA-aftale om handel med tekstilvarer.(2) Denne aftale i form af brevveksling bør anvendes midlertidigt fra den 1. januar 2000 i afventning af afslutningen af de for dens indgåelse nødvendige procedurer, forudsat at Folkerepublikken Kina også anvender den midlertidigt -TRUFFET FØLGENDE AFGØRELSE:Artikel 1Aftalen i form af brevveksling om ændring af aftalen mellem Det Europæiske Fællesskab og Folkerepublikken Kina om handel med tekstilvarer, senest ændret ved aftalen paraferet den 20. november 1999, og om ændring af aftalen mellem Det Europæiske Fællesskab og Folkerepublikken Kina, paraferet den 19. januar 1995, om handel med tekstilvarer, der ikke er omfattet af den bilaterale MFA-aftale anvendes midlertidigt fra den 1. januar 2000 i afventning af den formelle indgåelse og under forudsætning af, at Folkerepublikken Kina også anvender den midlertidigt.Teksten til aftalen i form af brevveksling er knyttet til denne afgørelse.Artikel 2Denne afgørelse offentliggøres i De Europæiske Fællesskabers Tidende.Udfærdiget i Bruxelles, den 21. december 1999.På Rådets vegneT. HALONENFormand


title: 2005/520/EF: Rådets afgørelse af 22. november 2004 om undertegnelse af en protokol til stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side om en rammeaftale mellem Det Europæiske Fællesskab og Den Tidligere Jugoslaviske Republik Makedonien om de generelle principper for Den Tidligere Jugoslaviske Republik Makedoniens deltagelse i fællesskabsprogrammer

text:
               22.7.2005

               DA

               Den Europæiske Unions Tidende

               L 192/22

         RÅDETS AFGØRELSE
   af 22. november 2004
   om undertegnelse af en protokol til stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side om en rammeaftale mellem Det Europæiske Fællesskab og Den Tidligere Jugoslaviske Republik Makedonien om de generelle principper for Den Tidligere Jugoslaviske Republik Makedoniens deltagelse i fællesskabsprogrammer
   (2005/520/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, navnlig artikel 13, 71, 80, 95, 127, 137, 149, 150, 151, 152, 153, 157, 166, 175, 280 og 308, sammenholdt med artikel 300, stk. 2, første afsnit, andet punktum,
   under henvisning til forslag fra Kommissionen, og
   ud fra følgende betragtninger:

               (1)(2)

               Kommissionen har på Fællesskabets vegne ført forhandlinger med Den Tidligere Jugoslaviske Republik Makedonien om indgåelse af en protokol til stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side om en rammeaftale om de generelle principper for Den Tidligere Jugoslaviske Republik Makedoniens deltagelse i fællesskabsprogrammer.Aftalen, der blev paraferet den 25. oktober 2004, bør undertegnes under forbehold af dens indgåelse på et senere tidspunkt —

         TRUFFET FØLGENDE AFGØRELSE:
   Eneste artikel
   Under forbehold af en indgåelse på et senere tidspunkt bemyndiges formanden for Rådet til at udpege den person, der på Det Europæiske Fællesskabs vegne har beføjelse til at undertegne protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side om en rammeaftale mellem Det Europæiske Fællesskab og Den Tidligere Jugoslaviske Republik Makedonien om de generelle principper for Den Tidligere Jugoslaviske Republik Makedoniens deltagelse i fællesskabsprogrammer.

      Udfærdiget i Bruxelles, den 22. november 2004.

            På Rådets vegne

         B. R. BOT

            Formand

   PROTOKOL
   til stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side om en rammeaftale mellem Det Europæiske Fællesskab og Den Tidligere Jugoslaviske Republik Makedonien om de generelle principper for Den Tidligere Jugoslaviske Republik Makedoniens deltagelse i fællesskabsprogrammer
   DET EUROPÆISKE FÆLLESSKAB, i det følgende benævnt »Fællesskabet«,
   på den ene side, og
   DEN TIDLIGERE JUGOSLAVISKE REPUBLIK MAKEDONIEN
   på den anden side,
   begge parter under ét i det følgende benævnt »de kontraherende parter«, ER —
   UD FRA FØLGENDE BETRAGTNINGER:

               (1)

               Stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side, i det følgende benævnt »SAA«, blev undertegnet ved brevveksling i Luxembourg den 9. april 2001 og trådte i kraft den 1. april 2004.

               (2)

               Det Europæiske Råd i København i december 2002 bekræftede det europæiske perspektiv for landene i det vestlige Balkan som potentielle kandidater og understregede, at det var fast besluttet på at støtte deres bestræbelser på at tilnærme sig Den Europæiske Union.

               (3)

               Det Europæiske Råd i Thessaloniki godkendte i juni 2003, at stabiliserings- og associeringsprocessen fortsat vil udgøre rammen for de vestlige Balkanlandes kurs mod en fremtidig optagelse og gav sin tilslutning til »Thessaloniki-dagsordenen for det vestlige Balkan: På vej mod europæisk integration«, som har til formål at styrke de særlige gode forbindelser mellem EU og det vestlige Balkan ved at trække på erfaringer fra udvidelsen.

               (4)

               På Thessaloniki-dagsordenen opfordres de vestlige Balkanlande til at deltage i Fællesskabets programmer og agenturer i overensstemmelse med de betingelser for at deltage, der blev fastlagt for kandidatlandene, for at gøre de pågældende lande og deres befolkning bekendt med EU’s politikområder og arbejdsmetoder og derved knytte dem yderligere til EU og opmuntre dem til at fortsætte kursen mod integration i Den Europæiske Union.

               (5)

               Den Tidligere Jugoslaviske Republik Makedonien har udtrykt ønske om at deltage i en række fællesskabsprogrammer.

               (6)

               De specifikke vilkår og betingelser, herunder finansielle bidrag, for Den Tidligere Jugoslaviske Republik Makedoniens deltagelse i hvert enkelt program bør fastsættes ved aftale mellem Kommissionen for De Europæiske Fællesskaber på Fællesskabets vegne og Den Tidligere Jugoslaviske Republik Makedonien —

         BLEVET ENIGE OM FØLGENDE:
   Artikel 1
   Den Tidligere Jugoslaviske Republik Makedonien kan deltage i følgende fællesskabsprogrammer:

               1)

               Igangværende fællesskabsprogrammer, som er opført i bilaget, og som er åbne for Den Tidligere Jugoslaviske Republik Makedoniens deltagelse, når denne aftale, i det følgende benævnt »aftalen«, træder i kraft.

               2)

               Fællesskabsprogrammer, som oprettes eller fornys, når aftalen træder i kraft, og som indeholder en bestemmelse, der åbner for Den Tidligere Jugoslaviske Republik Makedoniens deltagelse.

         Artikel 2
   Den Tidligere Jugoslaviske Republik Makedonien bidrager finansielt til Den Europæiske Unions almindelige budget svarende til de specifikke programmer, det deltager i.
   Artikel 3
   Repræsentanter for Den Tidligere Jugoslaviske Republik Makedonien kan deltage som observatører og for så vidt angår punkter, der vedrører Den Tidligere Jugoslaviske Republik Makedonien, i de forvaltningsudvalg, der er ansvarlige for overvågningen af de programmer, som Den Tidligere Jugoslaviske Republik Makedonien bidrager til finansielt.
   Artikel 4
   Projekter og initiativer, der forelægges af deltagere fra Den Tidligere Jugoslaviske Republik Makedonien, skal så vidt muligt opfylde samme betingelser, regler og procedurer for de pågældende programmer, som gælder for medlemsstaterne.
   Artikel 5
   De specifikke vilkår og betingelser, navnlig det finansielle bidrag, for Den Tidligere Jugoslaviske Republik Makedoniens deltagelse i hvert enkelt program fastsættes ved aftale i form af et aftalememorandum mellem Europa-Kommissionen på Fællesskabets vegne og Den Tidligere Jugoslaviske Republik Makedonien.
   Såfremt Den Tidligere Jugoslaviske Republik Makedonien anmoder om Fællesskabets bistand til tredjelande i henhold til Rådets forordning (EF) nr. 2666/2000 af 5. december 2000, som ændret ved Rådets forordning (EF) nr. 2415/2001 af 10. december 2001 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien, eller i henhold til en tilsvarende forordning om Fællesskabets bistand til Den Tidligere Jugoslaviske Republik Makedonien, der måtte blive vedtaget på et senere tidspunkt, fastlægges betingelserne for, hvordan Den Tidligere Jugoslaviske Republik Makedonien skal anvende Fællesskabets bistand i en finansieringsaftale.
   Artikel 6
   Det fastlægges i aftalememorandummet i overensstemmelse med Fællesskabets finansforordning, at finanskontrol eller revision forestås af Europa-Kommissionen, OLAF og Revisionsretten for De Europæiske Fællesskaber eller efter disses bemyndigelse.
   Der fastlægges nærmere bestemmelser for finanskontrol eller revision, administrative foranstaltninger, sanktioner og inkassering, som giver Kommissionen, OLAF og Revisionsretten samme beføjelser, som de har over for modtagere og kontrahenter, der er etableret i Fællesskabet.
   Artikel 7
   Aftalen gælder i en ubegrænset periode.
   Hver af de kontraherende parter kan opsige aftalen ved skriftlig meddelelse herom til den anden kontraherende part. Denne aftale ophører med at være i kraft seks måneder efter datoen for en sådan meddelelse.
   Artikel 8
   Senest tre år efter datoen for denne aftales ikrafttræden og hvert tredje år derefter kan hver af de kontraherende parter vurdere gennemførelsen af denne aftale på grundlag af Den Tidligere Jugoslaviske Republik Makedoniens reelle deltagelse i et eller flere fællesskabsprogrammer.
   Artikel 9
   Denne aftale gælder på den ene side for de områder, hvor traktaten om oprettelse af Det Europæiske Fællesskab finder anvendelse, og på de betingelser der er fastsat i nævnte traktat, og på den anden side for Den Tidligere Jugoslaviske Republik Makedoniens område.
   Artikel 10
   Denne aftale træder i kraft på dagen for modtagelse af den sidste skriftlige meddelelse gennem de diplomatiske kanaler, som hver af de kontraherende parter benytter til at underrette den anden part om, at proceduren for aftalens ikrafttræden er gennemført.
   Artikel 11
   1.   Aftalen udfærdiges i to eksemplarer på hvert af de kontraherende parters officielle sprog med undtagelse af maltesisk.
   2.   Når Den Europæiske Unions institutioner skal offentliggøre alle officielle akter på maltesisk i Den Europæiske Unions Tidende, udfærdiges aftalen også i to eksemplarer på maltesisk.
   3.   Hver sprogudgave har samme gyldighed.
   Artikel 12
   Aftalen og det tilhørende bilag udgør en integrerende del af SAA.

      Udfærdiget i Bruxelles, den 22. november 2004.

            For regeringen for Den Tidligere Jugoslaviske Republik Makedonien

            For Det Europæiske Fællesskab

   BILAG
   LISTE OVER IGANGVÆRENDE FÆLLESSKABSPROGRAMMER OMHANDLET I ARTIKEL 1

               —

               Bekæmpelse af forskelsbehandling (2001-2006) (1)

               —

               Bekæmpelse af social udstødelse (2002-2006) (2)

               —

               Fællesskabets aktioner til støtte for forbrugerpolitikken (2004-2007) (3)

               —

               EF-handlingsprogram til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelses- og erhvervsuddannelsesområdet (2004-2006) (4)

               —

               EF-handlingsprogram til fremme af aktivt medborgerskab i Europa (2004-2006) (5)

               —

               Fællesskabets indsats inden for folkesundhed (2003-2008) (6)

               —

               Kultur 2000-programmet (2000-2006) (7)

               —

               Told (2003-2007) (8)

               —

               Daphne II (2004-2008) (9)

               —

                  eContent Plus (2004-2008) (10)

               —

                  eLearning (2004-2006) (11)

               —

               Eramus Mundus (2004-2008) (12)

               —

               Fiscalis (2003-2007) (13)

               —

               Ligestilling mellem mænd og kvinder (2001-2006) (14)

               —

               Hercule (2004-2006) (15)

               —

               Intelligent Energi — Europa (2003-2006) (16)

               —

               Life (2000-2006) (17)

               —

               Leonardo da Vinci II (2000-2006) (18)

               —

               Marco Polo (2003-2010) (19)

               —

               Media Plus (20)/Media Uddannelse (21) (2001-2006)

               —

               Safer Internet plus (2005-2008) (22)

               —

               Sjette rammeprogram for forskning og teknologisk udvikling (2002-2006) (23)

               —

               Socrates II (2000-2006) (24)

               —

               Unge (2000-2006) (25)

      (1)  Jf. Rådets afgørelse 2000/750/EF af 27. november 2000 om Fællesskabets handlingsprogram for bekæmpelse af forskelsbehandling (2001-2006) (EFT L 303 af 2.12.2000, s. 23).

      (2)  Jf. Europa-Parlamentets og Rådets afgørelse nr. 50/2002/EF af 7. december 2001 om oprettelse af et EF-handlingsprogram til fremme af medlemsstaternes samarbejde om bekæmpelse af social udstødelse (EFT L 10 af 12.1.2002, s. 1).

      (3)  Jf. Europa-Parlamentets og Rådets afgørelse nr. 20/2004/EF af 8. december 2003 om en generel ramme for finansiering af Fællesskabets aktioner til støtte for forbrugerpolitikken for perioden 2004-2007 (EUT L 5 af 9.1.2004, s. 1).

      (4)  Jf. Europa-Parlamentets og Rådets afgørelse nr. 791/2004/EF af 21. april 2004 om et EF-handlingsprogram til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelses- og erhvervsuddannelsesområdet (EUT L 138 af 30.4.2004, s. 31).

      (5)  Jf. Rådets afgørelse 2004/100/EF af 26. januar 2004 om et EF-handlingsprogram til fremme af aktivt medborgerskab i Europa (EUT L 30 af 4.2.2004, s. 6).

      (6)  Jf. Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008) (EFT L 271 af 9.10.2002, s. 1).

      (7)  Jf. Europa-Parlamentets og Rådets afgørelse nr. 508/2000/EF af 14. februar 2000 om indførelse af Kultur 2000-programmet (EFT L 63 af 10.3.2000, s. 1) og Europa-Parlamentets og Rådets afgørelse nr. 626/2004/EF af 31. marts 2004 om ændring af afgørelse nr. 508/2000/EF om indførelse af Kultur 2000-programmet (EUT L 99 af 3.4.2004, s. 3).

      (8)  Jf. Europa-Parlamentets og Rådets beslutning nr. 253/2003/EF af 11. februar 2003 om vedtagelse af et handlingsprogram for toldvæsenet i EF (Told 2007) (EUT L 36 af 12.2.2003, s. 1).

      (9)  Jf. Europa-Parlamentets og Rådets afgørelse nr. 803/2004/EF af 21. april 2004 om EF-handlingsprogrammet (2004-2008) om forebyggelse og bekæmpelse af vold mod børn, unge og kvinder og om beskyttelse af ofre og risikogrupper (Daphne II-programmet) (EUT L 143 af 30.4.2004, s. 1).

      (10)  Afventer vedtagelse — jf. KOM(2004) 96 endelig — 2004/0025/COD.

      (11)  Jf. Europa-Parlamentets og Rådets afgørelse nr. 2318/2003/EF af 5. december 2003 om vedtagelse af et flerårigt program (2004-2006) for effektiv integrering af informations- og kommunikationsteknologi (ikt) i uddannelses- og erhvervsuddannelsessystemerne i Europa (eLearning-programmet) (EUT L 345 af 31.12.2003, s. 9).

      (12)  Jf. Europa-Parlamentets og Rådets afgørelse nr. 2317/2003/EF af 5. december 2003 om etablering af et program, der skal øge kvaliteten af de videregående uddannelser og fremme den mellemfolkelige forståelse gennem samarbejde med tredjelande (Erasmus Mundus) (2004-2008) (EUT L 345 af 31.12.2003, s. 1).

      (13)  Jf. Europa-Parlamentets og Rådets beslutning nr. 2235/2002/EF af 3. december 2002 om et fællesskabsprogram til forbedring af beskatningssystemernes virkemåde i det indre marked (Fiscalis-programmet 2003-2007) (EFT L 341 af 17.12.2002, s. 1).

      (14)  Jf. Rådets beslutning 2001/51/EF af 20. december 2000 om et EF-handlingsprogram vedrørende fællesskabsstrategien for ligestilling mellem mænd og kvinder (2001-2005) (EFT L 17 af 19.1.2001, s. 22).

      (15)  Jf. Europa-Parlamentets og Rådets afgørelse nr. 804/2004/EF af 21. april 2004 om et EU-handlingsprogram til fremme af aktioner til beskyttelse af Fællesskabets finansielle interesser (Hercule-programmet) (EUT L 143 af 30.4.2004, s. 9).

      (16)  Jf. Europa-Parlamentets og Rådets beslutning nr. 1230/2003/EF af 26. juni 2003 om et flerårigt program for tiltag på energiområdet: »Intelligent Energi — Europa« (2003-2006) (EUT L 176 af 15.7.2003, s. 29).

      (17)  Jf. Europa-Parlamentets og Rådets forordning (EF) nr. 1655/2000 af 17. juli 2000 om det finansielle instrument for miljøet (Life) (EFT L 192 af 28.7.2000, s. 1), som ændret ved forordning (EF) nr. 1682/2004 (EUT L 308 af 5.10.2004, s. 1).

      (18)  Jf. Rådets afgørelse 1999/382/EF af 26. april 1999 om iværksættelse af anden fase af Fællesskabets handlingsprogram for erhvervsuddannelse »Leonardo da Vinci« (EFT L 146 af 11.6.1999, s. 33).

      (19)  Jf. Europa-Parlamentets og Rådets forordning (EF) nr. 1382/2003 af 22. juli 2003 om EF-tilskud til forbedring af godstransportsystemets miljøpræstationer (»Marco Polo-programmet«) (EUT L 196 af 2.8.2003, s. 1).

      (20)  Jf. Berigtigelse til Rådets afgørelse 2000/821/EF af 20. december 2000 om iværksættelse af et program til fremme af udvikling, distribution og markedsføring af europæiske audiovisuelle produktioner (Media Plus Udvikling, distribution og markedsføring) (2001-2005) (EFT L 336 af 30.12.2000, s. 82) (EFT L 13 af 17.1.2001, s. 34), som ændret ved Europa-Parlamentets og Rådets afgørelse nr. 846/2004/EF (EUT L 157 af 30.4.2004, s. 4).

      (21)  Jf. Europa-Parlamentets og Rådets afgørelse nr. 163/2001/EF af 19. januar 2001 om iværksættelse af et uddannelsesprogram for branchefolk inden for den europæiske audiovisuelle programindustri (Media-uddannelse) (2001-2005) (EFT L 26 af 27.1.2001, s. 1), som ændret ved afgørelse nr. 845/2004/EF (EUT L 157 af 30.4.2004, s. 1).

      (22)  Afventer vedtagelse — jf. KOM(2004) 91 endelig — 2004/0023/COD.

      (23)  Jf. Europa-Parlamentets og Rådets afgørelse nr. 1513/2002/EF af 27. juni 2002 om Det Europæiske Fællesskabs sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006) (EFT L 232 af 29.8.2002, s. 1).

      (24)  Jf. Europa-Parlamentets og Rådets afgørelse nr. 253/2000/EF af 24. januar 2000 om iværksættelse af anden fase af Fællesskabets handlingsprogram for almen uddannelse Socrates (EFT L 28 af 3.2.2000, s. 1).

      (25)  Jf. Europa-Parlamentets og Rådets afgørelse nr. 1031/2000/EF af 13. april 2000 om oprettelse af EF-handlingsprogrammet for unge (EFT L 117 af 18.5.2000, s. 1).


title: Europa-Parlamentets og Rådets afgørelse nr. 938/2010/EU af 20. oktober 2010 om makrofinansiel bistand til Republikken Moldova

text:
               21.10.2010

               DA

               Den Europæiske Unions Tidende

               L 277/1

         EUROPA-PARLAMENTETS OG RÅDETS AFGØRELSE Nr. 938/2010/EU
   af 20. oktober 2010
   om makrofinansiel bistand til Republikken Moldova
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 212,
   under henvisning til forslag fra Europa-Kommissionen,
   efter fremsendelse af udkastet til lovgivningsmæssig retsakt til de nationale parlamenter,
   efter den almindelige lovgivningsprocedure (1), og
   ud fra følgende betragtninger:

               (1)

               Forbindelserne mellem Republikken Moldova (»Moldava«) og Den Europæiske Union udvikles inden for rammerne af den europæiske naboskabspolitik. I 2005 aftalte Fællesskabet og Moldova en handlingsplan under den europæiske naboskabspolitik, hvori der blev identificeret prioriteter på mellemlang sigt for forbindelserne mellem EU og Moldova. Rammerne for disse bilaterale forbindelser er udvidet yderligere i kraft af det østlige partnerskab, der blev lanceret for nylig. I januar 2010 indledte Den Europæiske Union og Moldova forhandlinger om en associeringsaftale, som forventes at træde i stedet for den nuværende partnerskabs- og samarbejdsaftale.

               (2)

               Moldovas økonomi er blevet alvorligt ramt af den internationale finanskrise med et drastisk faldende output, en forringet budgetsituation og stadig større behov for ekstern finansiering.

               (3)

               Moldovas økonomiske stabilisering og genopretning støttes med finansiel bistand fra Den Internationale Valutafond (IMF). IMF's finansieringsarrangement for Moldova blev godkendt den 29. januar 2010.

               (4)

               Moldova har anmodet om makrofinansiel bistand fra Unionen på baggrund af den stadige forværring af landets økonomiske situation og fremtidsudsigter.

               (5)

               I betragtning af at der fortsat vil være et finansieringsunderskud på Moldovas betalingsbalance i 2010-2011, anses det for hensigtsmæssigt at yde makrofinansiel bistand som svar på Moldovas anmodning om at støtte den økonomiske stabilisering i forbindelse med det igangværende IMF-program. Denne makrofinansielle bistand forventes også at bidrage til at lette behovene for ekstern finansiering af statsbudgettet.

               (6)

               Unionens makrofinansielle bistand bør ikke alene supplere programmer og ressourcer fra IMF og Verdensbanken, men bør sikre, at Unionens engagement skaber merværdi.

               (7)

               Kommissionen bør sikre, at Unionens makrofinansielle bistand juridisk og indholdsmæssigt er i overensstemmelse med de foranstaltninger, der træffes som led i de forskellige eksterne foranstaltninger, og andre af Unionens relevante politikker.

               (8)

               De særlige målsætninger for Unionens makrofinansielle bistand bør øge effektiviteten, gennemsigtigheden og ansvarligheden. Kommissionen bør regelmæssigt føre kontrol med disse målsætninger.

               (9)

               Betingelserne for ydelse af Unionens makrofinansielle bistand bør afspejle vigtige principper og målsætninger i Unionens politik over for Moldova.

               (10)

               For at sikre en effektiv beskyttelse af Unionens finansielle interesser i forbindelse med denne makrofinansielle bistand er det nødvendigt, at Moldova vedtager hensigtsmæssige foranstaltninger for at forebygge og bekæmpe svig, korruption og andre uregelmæssigheder i forbindelse med denne bistand. Det er ligeledes nødvendigt, at Kommissionen udfører den fornødne kontrol, og at Revisionsretten udfører den fornødne revision.

               (11)

               Tilrådighedsstillelsen af Unionens makrofinansielle bistand sker med forbehold af budgetmyndighedens beføjelser.

               (12)

               Unionens makrofinansielle bistand bør forvaltes af Kommissionen. For at sikre, at Europa-Parlamentet og Det Økonomiske og Finansielle Udvalg er i stand til at følge gennemførelsen af denne afgørelse, bør Kommissionen regelmæssigt informere dem om udviklingen med hensyn til bistanden og forsyne dem med den relevante dokumentation.

               (13)

               I henhold til artikel 291 i traktaten om Den Europæiske Unions funktionsmåde fastsættes ved forordning efter den almindelige lovgivningsprocedure på forhånd generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser. Indtil vedtagelsen af denne nye forordning finder Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (2), fortsat anvendelse, dog med undtagelse af forskriftsproceduren med kontrol, som ikke finder anvendelse —

         VEDTAGET DENNE AFGØRELSE:
   Artikel 1
   1.   Unionen stiller makrofinansiel bistand til rådighed for Moldova i form af gavebistand på højst 90 mio. EUR med henblik på at understøtte Moldovas økonomiske stabilisering og at lette de betalingsbalance- og budgetbehov, som er identificeret i det igangværende IMF-program.
   2.   Tilrådighedsstillelsen af Unionens makrofinansielle bistand forvaltes af Kommissionen på en måde, der er i overensstemmelse med de aftaler eller overenskomster, der er indgået mellem IMF og Moldova, og med de centrale principper og målsætninger i den økonomiske reform, som er fastlagt i partnerskabs- og samarbejdsaftalen mellem EU og Moldova og i EU-Moldova-handlingsplanen. Kommissionen orienterer regelmæssigt Europa-Parlamentet og Det Økonomiske og Finansielle Udvalg om udviklingen i forvaltningen af bistanden og forsyner dem med relevante dokumenter.
   3.   Unionens makrofinansielle bistand stilles til rådighed i to år og seks måneder fra første dag efter ikrafttrædelsen af det aftalememorandum, der er omhandlet i artikel 2, stk. 1.
   Artikel 2
   1.   Kommissionen bemyndiges til efter rådgivningsproceduren i artikel 5, stk. 2, at aftale de økonomisk-politiske betingelser, der er knyttet til Unionens makrofinansielle bistand med myndighederne i Moldova, og disse betingelser fastlægges i et aftalememorandum, som omfatter en tidsramme for betingelsernes opfyldelse (»aftalememorandummet«). Betingelserne skal være i overensstemmelse med de aftaler eller overenskomster, der er indgået mellem IMF og Moldova, og med de centrale principper og målsætninger i den økonomiske reform, der er fastlagt i partnerskabs- og samarbejdsaftalen mellem EU og Moldova og i EU-Moldova-handlingsplanen. Disse principper og målsætninger har til formål at styrke effektiviteten, gennemsigtigheden og ansvarligheden i forbindelse med bistanden, herunder især de offentlige finansforvaltningssystemer i Moldova. Kommissionen fører regelmæssig kontrol med fremskridt med hensyn til opfyldelse af disse målsætninger. De detaljerede finansielle betingelser for bistanden fastlægges i en gavebistandsaftale, der indgås mellem Kommissionen og Moldovas myndigheder.
   2.   I forbindelse med tilrådighedsstillelsen af Unionens makrofinansielle bistand overvåger Kommissionen, om Moldova råder over fornuftige finansielle arrangementer, administrative procedurer samt interne og eksterne kontrolmekanismer, der er relevante for denne bistand, og overvåger overholdelsen af den fastlagte tidsramme.
   3.   Kommissionen kontrollerer jævnligt, om Moldovas økonomiske politik er i overensstemmelse med målene for Unionens makrofinansielle bistand, og om de aftalte økonomisk-politiske betingelser opfyldes på tilfredsstillende vis. I den forbindelse arbejder Kommissionen tæt sammen med IMF og Verdensbanken og, når det er nødvendigt, Det Økonomiske og Finansielle Udvalg.
   Artikel 3
   1.   Kommissionen stiller Unionens makrofinansielle bistand til rådighed for Moldova i mindst tre rater under iagttagelse af betingelserne i stk. 2. Raternes størrelse fastlægges i aftalememorandummet.
   2.   Kommissionen frigiver raterne under forudsætning af en tilfredsstillende opfyldelse af de økonomisk-politiske betingelser i aftalememorandummet. Den anden rate og de efterfølgende rater må ikke udbetales tidligere end tre måneder efter frigivelsen af den forudgående rate.
   3.   EU-midlerne udbetales til Moldovas centralbank. Med forbehold af de bestemmelser, der fastlægges i aftalememorandummet, herunder en bekræftelse af de resterende budgetfinansieringsbehov, kan midlerne overføres til Moldovas statskasse som den endelige modtager.
   Artikel 4
   Unionens makrofinansielle bistand gennemføres i overensstemmelse med Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3) samt gennemførelsesbestemmelserne (4) hertil. Især gælder det, at det aftalememorandum og den gavebistandsaftale, der indgås med Moldovas myndigheder, skal indeholde bestemmelser om, at Moldova skal træffe hensigtsmæssige foranstaltninger for at forebygge og bekæmpe svig, korruption og andre uregelmæssigheder, der berører bistanden. For at sikre større gennemsigtighed i forvaltningen og udbetalingen af Unionens midler, skal aftalememorandummet og gavebistandsaftalen også give mulighed for kontrol, bl.a. kontrol og inspektion på stedet, som skal udføres af Kommissionen, herunder Det Europæiske Kontor for Bekæmpelse af Svig (OLAF). De skal desuden give Revisionsretten ret til at udføre revision, herunder om nødvendigt revision på stedet.
   Artikel 5
   1.   Kommissionen bistås af et udvalg.
   2.   Når der henvises til dette stykke, anvendes artikel 3 og 7 i afgørelse 1999/468/EF, jf. dennes artikel 8.
   Artikel 6
   1.   Senest den 31. august hvert år forlægger Kommissionen en rapport for Europa-Parlamentet og Rådet om gennemførelsen af denne afgørelse i det foregående år, herunder en vurdering heraf. I rapporten redegøres der for forbindelsen mellem de politiske betingelser, der er fastlagt i aftalememorandummet, Moldovas aktuelle økonomiske og finanspolitiske resultater og Kommissionens afgørelser om frigivelsen af bistandsraterne.
   2.   Senest to år efter udløbet af den rådighedsperiode, der er omhandlet i artikel 1, stk. 3, forelægger Kommissionen Europa-Parlamentet og Rådet en efterfølgende evalueringsrapport.
   Artikel 7
   Denne afgørelse træder i kraft dagen efter offentliggørelsen i Den Europæiske Unions Tidende.

      Udfærdiget i Strasbourg, den 20. oktober 2010.

            På Europa-Parlamentets vegne

         J. BUZEK

            Formand

            På Rådets vegne

         O. CHASTEL

            Formand

      (1)  Europa-Parlamentets holdning af 7.9.2010 (endnu ikke offentliggjort i EUT) og Rådets afgørelse af 11.10.2010.

      (2)  EFT L 184 af 17.7.1999, s. 23.

      (3)  EFT L 248 af 16.9.2002, s. 1.

      (4)  Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357 af 31.12.2002, s. 1).


title: Rådets gennemførelsesafgørelse (EU) 2016/543 af 15. februar 2016 om godkendelse af Grækenlands tilpasningsprogram (2015/1182)

text:
               7.4.2016

               DA

               Den Europæiske Unions Tidende

               L 91/26

         RÅDETS GENNEMFØRELSESAFGØRELSE (EU) 2016/543
   af 15. februar 2016
   om godkendelse af Grækenlands tilpasningsprogram (2015/1182) (1)

   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet (2), særlig artikel 7, stk. 2,
   under henvisning til forslag fra Europa-Kommissionen og
   ud fra følgende betragtninger:

               (1)

               Forordning (EU) nr. 472/2013 indeholder regler for godkendelse af et makroøkonomisk tilpasningsprogram for en medlemsstat, der modtager finansiel støtte, bl.a. fra den europæiske finansielle stabiliseringsmekanisme (EFSM). Disse regler skal være i overensstemmelse med bestemmelserne i Rådets forordning (EU) nr. 407/2010 (3) om oprettelse af EFSM.

               (2)

               Ved Rådets gennemførelsesafgørelse (EU) 2016/542 (4) om tildeling af kortfristet finansiel støtte fra Unionen til Grækenland tildeles Grækenland finansiel støtte fra EFSM.

               (3)

               Godkendelsen af Grækenlands makroøkonomiske tilpasningsprogram i henhold til forordning (EU) nr. 472/2013 bør af konsekvenshensyn ske under henvisning til de relevante bestemmelser i gennemførelsesafgørelse (EU) 2016/542 —

         VEDTAGET DENNE AFGØRELSE:
   Artikel 1
   De foranstaltninger, der er anført i artikel 3, stk. 3, i gennemførelsesafgørelse (EU) 2016/542, som skal iværksættes af Grækenland som led i landets tilpasningsprogram, godkendes.
   Artikel 2
   Denne afgørelse får virkning på dagen for meddelelsen.
   Artikel 3
   Denne afgørelse er rettet til Den Hellenske Republik.
   Artikel 4
   Denne afgørelse offentliggøres i Den Europæiske Unions Tidende.

      Udfærdiget i Bruxelles, den 15. februar 2016.

            På Rådets vegne

         M.H.P. VAN DAM

            Formand

      (1)  Denne retsakt er oprindeligt kun blevet vedtaget på engelsk og er blevet offentliggjort i EUT L 192 af 18.7.2015, s. 19.

      (2)  EUT L 140 af 27.5.2013, s. 1.

      (3)  Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme (EUT L 118 af 12.5.2010, s. 1).

      (4)  Se side 22 i denne EUT.


title: 2014/495/Euratom: Rådets afgørelse af 16. juni 2014 om godkendelse af Europa-Kommissionens indgåelse på Det Europæiske Atomenergifællesskabs vegne af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side

text:
               30.8.2014

               DA

               Den Europæiske Unions Tidende

               L 261/744

         RÅDETS AFGØRELSE
   af 16. juni 2014
   om godkendelse af Europa-Kommissionens indgåelse på Det Europæiske Atomenergifællesskabs vegne af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side
   (2014/495/Euratom)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Atomenergifællesskab, særlig artikel 101, stk. 2,
   under henvisning til henstilling fra Europa-Kommissionen, og
   ud fra følgende betragtninger:

               (1)

               Den 10. maj 2010 bemyndigede Rådet Kommissionen til at indlede forhandlinger med Georgien om indgåelse af en ny aftale mellem Unionen og Georgien med henblik på at erstatte partnerskabs- og samarbejdsaftalen (1).

               (2)

               Forhandlingerne om associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side »aftalen«), der foregik under hensyntagen til de tætte historiske bånd og de gradvist tættere forbindelser mellem parterne samt deres ønske om at styrke og udvide disse forbindelser på en ambitiøs og innovativ måde, blev afsluttet med positivt resultat og parafering af aftalen den 29. november 2013.

               (3)

               Den 10. marts 2014 foreslog Kommissionen Rådet, at aftalen bør undertegnes på Unionens vegne og anvendes delvis på et midlertidigt grundlag i overensstemmelse med aftalens artikel 431 i afventning af dens indgåelse på et senere tidspunkt.

               (4)

               Aftalen omfatter også anliggender, der henhører under Det Europæiske Atomenergifællesskabskompetence, nemlig de, der er nævnt i aftalens artikel 298, litra k).

               (5)

               Aftalen bør derfor indgås på Det Europæiske Atomenergifællesskab vegne for så vidt angår anliggender henhørende under Euratomtraktaten.

               (6)

               Undertegnelsen og indgåelsen af aftalen er omfattet af en særskilt procedure for så vidt angår anliggender henhørende under traktaten om Den Europæiske Union og traktaten om Den Europæiske Unions funktionsmåde.

               (7)

               Ifølge Euratomtraktatens artikel 102 kan en aftale først træde i kraft for Det Europæiske Atomenergifællesskabs vedkommende, efter at medlemsstaterne over for Kommissionen har tilkendegivet, at aftalen er gjort anvendelig i overensstemmelse med deres respektive nationale lovgivning.

               (8)

               Kommissionens indgåelse af aftalen på Det Europæiske Atomenergifællesskab vegne bør derfor godkendes —

         VEDTAGET DENNE AFGØRELSE:
   Artikel 1
   Europa-Kommissionens indgåelse på Det Europæiske Atomenergifællesskabs vegne af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side godkendes hermed (2).
   Artikel 2
   Denne afgørelse træder i kraft dagen efter vedtagelsen.

      Udfærdiget i Luxembourg, den 16. juni 2014.

            På Rådets vegne

         G. KARASMANIS

            Formand

      (1)  Partnerskabs- og samarbejdesaftale mellem De Europæiske Fællesskaber og deres medlemsstater på den ene side og Georgien på den anden side (EFT L 205 af 4.8.1999, s. 1).

      (2)  Teksten til aftalen er knyttet til afgørelsen om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union, Det Europæiske Atomenergifællesskab og deres medlemsstater på den ene side og Georgien på den anden side (se side 1 i denne EUT).